2020. gada 11. augustā Noteikumi Nr. 501

Rīgā (prot. Nr. 47 11. §)

**Oficiālās statistikas portāla noteikumi**

Izdoti saskaņā ar

Statistikas likuma

20. panta otro daļu

**I. Vispārīgie jautājumi**

1. Noteikumi nosaka:

1.1. oficiālās statistikas portāla (turpmāk – portāls) tehniskās prasības;

1.2. oficiālās statistikas publicēšanas un uzturēšanas prasības.

2. Portāla adrese tīmeklī ir [www.stat.gov.lv](http://www.stat.gov.lv). Portāla pārzinis ir Centrālā statistikas pārvalde (turpmāk – pārvalde).

3. Datus portālā publicē Ministru kabineta apstiprinātajā oficiālās statistikas programmā (turpmāk – programma) norādīto statistikas iestāžu (turpmāk – autorizētie lietotāji) nodarbinātie, kurus attiecīgais autorizētais lietotājs pēc pārvaldes pieprasījuma nominējis veikt darbības portālā. Pārvaldes kompetencē esošos datus portālā iekļauj tās darbinieki, kuriem šāds pienākums ir noteikts amata aprakstā.

**II. Oficiālās statistikas publicēšana un uzturēšana**

4. Autorizētie lietotāji atbilstoši kompetencei publicē un uztur portālā šādus datus:

4.1. programmā noteikto oficiālo statistiku;

4.2. metadatus par oficiālo statistiku;

4.3. oficiālās statistikas publicēšanas kalendāru;

4.4. informāciju par netieši identificējamiem datiem, kuri pieejami izmantošanai pētnieciskajā darbā;

4.5. preses ziņojumus par oficiālo statistiku, publikācijas, infografikas un citu aprakstošu informāciju, ja attiecīgais autorizētais lietotājs tādu sagatavo;

4.6. šo noteikumu 4.1., 4.2., 4.3., 4.4. un 4.5. apakšpunktā minēto informāciju angļu valodā, ja attiecīgais autorizētais lietotājs nodrošina tā kompetencē esošās informācijas tulkošanu.

5. Pārvalde:

5.1. konsultē autorizēto lietotāju nodarbinātos par aprakstošo un strukturālo metadatu sagatavošanu;

5.2. sniedz autorizētā lietotāja nodarbinātajam atbalstu attiecībā uz datu sagatavošanu iesniegšanai portālā un datu iesniegšanu portālā;

5.3. nodrošina portālā iesniegto datu lietotāju jautājumu pārsūtīšanu autorizētā lietotāja nodarbinātajam.

6. Autorizētā lietotāja nodarbinātais datus portālā iesniedz šādā kārtībā:

6.1. sadarbībā ar pārvaldi izveido un iesniedz datu tabulu strukturālos metadatus, kas ir identifikatori datu kolonnām un to vērtībām;

6.2. izveido un iesniedz datu publicēšanas kalendāru;

6.3. iesniedz nepieciešamos aprakstošos metadatus, kas skaidro portālā iesniegtos datus un sniedz to kvalitātes aprakstu;

6.4. datu sagatavošanā izmanto portālā aprakstītos strukturālos metadatus.

7. Autorizētā lietotāja nodarbinātais datus portālā iesniedz, ievērojot datu publicēšanas kalendārā noteiktos termiņus.

**III. Portāla tehniskās prasības**

8. Lai varētu piekļūt portāla tehnoloģiskajiem resursiem un izpildīt šajos noteikumos minētās darbības, autorizētā lietotāja nodarbinātais portālā aizpilda lietotāja izveidošanas pieteikumu, sniedzot par sevi šādu informāciju:

8.1. iestādes nosaukums;

8.2. nodarbinātā vārds un uzvārds;

8.3. nodarbinātā amats un struktūrvienība;

8.4. nodarbinātā kontaktinformācija – oficiālā elektroniskā pasta adrese vai cita elektroniskā pasta adrese, tiešais tālruņa numurs vai cits tālruņa numurs, kas nodrošina sazināšanās iespējas.

9. Ne vēlāk kā 10 darbdienu laikā pēc šo noteikumu 8. punktā minētā pieteikuma aizpildīšanas pārvalde piešķir autorizētā lietotāja nodarbinātajam tiesības iekļaut datus portālā, mainīt tos un apskatīt datus pirms to publicēšanas portālā (turpmāk – tiesības). Par tiesību piešķiršanu pārvalde paziņo, nosūtot autorizācijas saites uz autorizētā lietotāja nodarbinātā elektroniskā pasta adresi. Pirms tiesību piešķiršanas pārvalde var pārbaudīt lietotāja izveidošanas pieteikumā sniegto ziņu patiesumu, pieprasot informāciju autorizētajam lietotājam.

10. Pārvalde anulē tiesības autorizētā lietotāja nodarbinātajam, ja:

10.1. autorizētais lietotājs nav noteikts programmā;

10.2. autorizētā lietotāja nodarbinātais ir pārtraucis darba vai dienesta tiesiskās attiecības ar autorizēto lietotāju;

10.3. izmantojot portālu, autorizētā lietotāja nodarbinātais ir pārkāpis portāla lietošanas noteikumus.

11. Autorizētajam lietotājam ir pienākums elektroniski informēt pārvaldi par tiesību anulēšanu nodarbinātajam, kas pārtraucis darba vai dienesta tiesiskās attiecības ar autorizēto lietotāju.

12. Autorizējoties portālā pirmo reizi, autorizētā lietotāja nodarbinātais apliecina, ka ir iepazinies ar portāla lietošanas drošības noteikumiem un apņemas tos ievērot.

13. Pārvalde nodrošina portāla drošības pārvaldību un tajā esošo datu (tai skaitā personas datu) drošības pasākumu īstenošanu.

Ministru prezidents A. K. Kariņš

Ekonomikas ministrs J. Vitenbergs